केरल में हिंसात्मक घटनाओं के बावजूद सरकार मूकदर्शक बनी हुई है : शेखावत
राष्ट्रीय जनाधिकार मंच की ओर से बुधवार को कलेक्ट्रेट के बाहर धरना देकर प्रदर्शन किया गया।
सिटी रिपोर्टर | जोधपुर
राष्ट्रीयजनाधिकार मंच की ओर से केरल में हिंसात्मक घटनाओं के विरोध में बुधवार को धरना प्रदर्शन किया गया। इस मौके पर मंच के संयोजक डॉ. नरपतसिंह शेखावत ने कहा कि केरल में मार्क्सवादी कम्युनिस्ट पार्टी के शासन में हिंसात्मक कार्रवाई के चलते लोगों पर लगातार अत्याचार हो रहे हैं, लेकिन सरकार मूकदर्शक बनी हुई है।
उन्होंने कहा कि अब तक ढाई सौ से अधिक हत्याएं केरल में हो चुकी हैं और सरकार मूकदर्शक बन कर इसका समर्थन कर रही है। धरने पर वक्ताओं ने केरल में लगातार हो रहे अत्याचारों की निंदा की। पूर्व न्यायाधीश मुरलीधर वैष्णव ने कहा कि प्रत्येक नागरिक को अपने ऊपर हो रहे अत्याचार का जबाव देने आत्मरक्षा करने का अधिकार है। मंच सदस्य श्याम मनोहर का कहना था कि केरल में अब पानी सिर से ऊपर निकल रहा है, जिसे बर्दाश्त नहीं किया जा सकता। मोहम्मद लुकमान ने मंच पर भारत माता के जयकारे लगाते हुए कहा कि भारत माता की रक्षा के लिए प्राणों की आहुति देने में पीछे नहीं रहेंगे। संत अमृतराम महाराज ने कहा कि हिंदू समाज की सहनशीलता को उसकी कायरता नहीं समझें। महामंडलेश्वर शिव स्वरूपा सरस्वती ने हिंदू संस्कृति को शौर्य की संस्कृति बताया। दोपहर 2.30 से शाम 5 बजे तक दिए गए धरने में बड़ी संख्या में लोग शामिल हुए। धरने में महापौर घनश्याम ओझा, कुलपति प्रो. आरपी सिंह, हेमंत घोष, देवेंद्र जोशी, भोपालसिंह बड़ला, प्रतिपालसिंह, प्रो. प्रभावनी चौधरी, पुष्पा जांगिड़, गोपाल सुराणा, धर्मेंद्रराज जोशी के अलावा भाजपा, एबीवीपी, भारतीय किसान संघ, भारतीय मजदूर संघ, हिंदू जागरण मंच, अधिवक्ता परिषद, भाजयुमो महिला मोर्चा के साथ अनेक संगठनों के पदाधिकारियों ने भाग लिया।
hin_Deva hin_Deva mai_Deva hin_Deva hin_Deva